CELEX: 32016R2147
Language: sk
Date: 2016-12-07 00:00:00
Title: Vykonávacie nariadenie Komisie (EÚ) 2016/2147 zo 7. decembra 2016, ktorým sa v určitých vinohradníckych oblastiach Nemecka a vo všetkých vinohradníckych oblastiach Maďarska povoľuje zvýšenie povolených hodnôt obohacovania vína vyrobeného z hrozna zo zberu v roku 2016

8.12.2016   
            
            
               SK
            
            
               Úradný vestník Európskej únie
            
            
               L 333/30
            
         VYKONÁVACIE NARIADENIE KOMISIE (EÚ) 2016/2147
   zo 7. decembra 2016,
   ktorým sa v určitých vinohradníckych oblastiach Nemecka a vo všetkých vinohradníckych oblastiach Maďarska povoľuje zvýšenie povolených hodnôt obohacovania vína vyrobeného z hrozna zo zberu v roku 2016
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 91,
   keďže:
   
               (1)
            
            
               V časti I bode A ods. 3 prílohy VIII k nariadeniu (EÚ) č. 1308/2013 sa stanovuje, že členské štáty môžu v rokoch s mimoriadne nepriaznivými klimatickými podmienkami požiadať o zvýšenie povolených hodnôt zvyšovania obsahu alkoholu (obohacovania) vína, a to najviac o 0,5 obj. %.
            
         
               (2)
            
            
               Vzhľadom na to, že klimatické podmienky boli počas vegetačného obdobia mimoriadne nepriaznivé, Nemecko a Maďarsko požiadali o uvedené zvýšenie povolených hodnôt obohacovania vína vyrobeného z hrozna zo zberu v roku 2016. Maďarsko predložilo takúto žiadosť pre všetky svoje vinohradnícke oblasti. Nemecko požiadalo o zvýšenie obohacovania len pre vína vyrobené z červených muštových odrôd v oblastiach Baden Ahr, Mittelrhein, Mosel, Nahe, Pfalz, Rheinhessen a Württemberg.
            
         
               (3)
            
            
               Z dôvodu výnimočne nepriaznivých poveternostných podmienok počas roka 2016 sa povolenými hodnotami zvýšenia prirodzeného obsahu alkoholu, ktoré sa stanovujú v časti I písm. A ods. 2 prílohy VIII k nariadeniu (EÚ) č. 1308/2013, neumožňuje, aby sa zo všetkých alebo určitých muštových odrôd v určitých vinohradníckych oblastiach vyrábalo víno, ktoré má primeraný celkový obsah alkoholu a po ktorom by zvyčajne existoval na trhu dopyt.
            
         
               (4)
            
            
               Preto je vhodné povoliť zvýšenie povolených hodnôt obohacovania vína vyrobeného zo všetkých alebo určitých odrôd muštového hrozna zo zberu v roku 2016 vo vinohradníckych oblastiach v Maďarsku a Nemecku.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   Odchylne od časti I bodu A ods. 3 prílohy VIII k nariadeniu (EÚ) č. 1308/2013 vo vinohradníckych oblastiach ani v ich častiach uvedených v prílohe k tomuto nariadeniu a v prípade všetkých ani určitých muštových odrôd špecifikovaných v danej prílohe, nesmie zvýšenie prirodzeného obsahu alkoholu čerstvého hrozna zo zberu v roku 2016, hroznového muštu, kvasiaceho hroznového muštu, ešte kvasiaceho mladého vína a vína vyrobeného z hrozna zo zberu v roku 2016 prekročiť tieto povolené hodnoty v objemových percentách:
   
               a)
            
            
               3,5 obj. % vo vinohradníckej zóne A uvedenej v dodatku I k prílohe VII k nariadeniu (EÚ) č. 1308/2013;
            
         
               b)
            
            
               2,5 obj. % vo vinohradníckej zóne B uvedenej v dodatku I k prílohe VII k nariadeniu (EÚ) č. 1308/2013;
            
         
               c)
            
            
               2,0 obj. % vo vinohradníckej zóne C uvedenej v dodatku I k prílohe VII k nariadeniu (EÚ) č. 1308/2013.
            
         Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. decembra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 347, 20.12.2013, s. 671.
   
      PRÍLOHA
      
         Muštové odrody a vinohradnícke oblasti alebo ich časti, v ktorých sa povoľuje zvýšenie povolených hodnôt obohacovania podľa článku 1
      
      
                  Členský štát
               
               
                  Vinohradnícke oblasti alebo ich časti (vinohradnícke zóny)
               
               
                  Odrody
               
            
                  Nemecko
               
               
                  Vinohradnícka oblasť Baden (zóna B)
               
               
                  Všetky povolené červené muštové odrody
               
            
                  Vinohradnícka oblasť Ahr (zóna A)
               
            
                  Vinohradnícka oblasť Mittelrhein (zóna A)
               
            
                  Vinohradnícka oblasť Mosel (zóna A)
               
            
                  Vinohradnícka oblasť Nahe (zóna A)
               
            
                  Vinohradnícka oblasť Pfalz (zóna A)
               
            
                  Vinohradnícka oblasť Rheinhessen (zóna A)
               
            
                  Vinohradnícka oblasť Württemberg (zóna A)
               
            
                  Maďarsko
               
               
                  Všetky vinohradnícke oblasti (zóna C)
               
               
                  Všetky povolené muštové odrody